b"\n_START_ARTICLE_\nLlu\xc3\xads Bonet i Gar\xc3\xad\n_START_SECTION_\nBiografia\n_START_PARAGRAPH_\nLa seva vocaci\xc3\xb3 per l'arquitectura va sorgir gr\xc3\xa0cies a Josep Puig i Cadafalch, que l'any 1898 restaur\xc3\xa0 Can Gar\xc3\xad del Cros, la masia on Llu\xc3\xads Bonet va n\xc3\xa9ixer i on l'avi Pere Gar\xc3\xad havia edificat un teatre per representar, entre altres, les seves pr\xc3\xb2pies obres. Llu\xc3\xads Bonet i Gar\xc3\xad va obtenir el t\xc3\xadtol d'arquitecte el 1918 i es va formar al costat de Josep Puig i Cadafalch. Als voltants de 1918 va con\xc3\xa8ixer Antoni Gaud\xc3\xad, que ja era fam\xc3\xb3s, i sovint an\xc3\xa0 a veure com treballava al temple de la Sagrada Fam\xc3\xadlia, per aprendre de la seva arquitectura i de la seva forma de ser. Com a deixeble de Gaud\xc3\xad segu\xc3\xad el seu estil en la capella de Sant Miquel del Cros, a Argentona (1929). Col\xc2\xb7labor\xc3\xa0 en l'Obra de la Masia Catalana fins a l'esclat de la guerra civil espanyola (1936-1939). _NEWLINE_Quan a l'inici de la Guerra Civil grups d'exaltats incendiaren la rectoria de la Sagrada Fam\xc3\xadlia, i amb ella els models en guix del temple deixats per Gaud\xc3\xad, Llu\xc3\xads Bonet i Gar\xc3\xad va anar r\xc3\xa0pidament a salvar tot el possible, arriscant la seva vida. L'any 1938 restaur\xc3\xa0 aquestes maquetes. Despr\xc3\xa9s de la guerra es decid\xc3\xad continuar les obres del temple de la Sagrada Fam\xc3\xadlia. Bonet i Gar\xc3\xad fou un dels arquitectes (juntament amb Dom\xc3\xa8nec Sugra\xc3\xb1es i Gras, Isidre Puig i Boada, Francesc de P. Cardoner i Blanch i Francesc Quintana Vidal) que continuaren les obres. Despr\xc3\xa9s de Dom\xc3\xa8nec Sugra\xc3\xb1es, que mor\xc3\xad desesperat creient que no quedava rastre dels plans de Gaud\xc3\xad, l'obra va ser dirigida pel seu ajudant Francesc Quintana, i despr\xc3\xa9s Puig Boada, fins que Llu\xc3\xads Bonet i Gar\xc3\xad fou nomenat arquitecte director de la Sagrada Fam\xc3\xadlia, tasca que exerc\xc3\xad entre 1971 i 1980. _NEWLINE_Fou un dels representants del monumentalisme, com es veu al disseny de l'Institut Nacional de Previsi\xc3\xb3 i Banc Vitalici, al Passeig de Gr\xc3\xa0cia amb Gran Via, a Barcelona (1949). Llu\xc3\xads Maria Pascual i Roca fou un dels seus deixebles._NEWLINE_Fou protector de la cultura catalana despr\xc3\xa9s de la guerra, i del 1941 al 1959 va mantenir a casa seva les sessions de l'Institut d'Estudis Catalans i de les seves filials, dels Amics de la Poesia i d'altres. El 1982 va rebre la Creu de Sant Jordi. La seva esposa fou Merc\xc3\xa8 Armengol i Tubau."